CPANEL เติบโตเคียงคู่อสังหาฯ
เห็นพัฒนาการเติบโตอย่างต่อเนื่อง สำหรับผลการดำเนินงานของ CPANEL ผู้ผลิตและจำหน่ายแผ่นพื้นและผนังคอนกรีตสำเร็จรูป
เห็นพัฒนาการเติบโตอย่างต่อเนื่อง สำหรับผลการดำเนินงานของ CPANEL ผู้ผลิตและจำหน่ายแผ่นพื้นและผนังคอนกรีตสำเร็จรูป
28 เม.ย. 2566

คุณค่าบริษัท
เห็นพัฒนาการเติบโตอย่างต่อเนื่อง สำหรับผลการดำเนินงานของบริษัท ซีแพนเนล จำกัด (มหาชน) หรือ CPANEL ผู้ผลิตและจำหน่ายแผ่นพื้นและผนังคอนกรีตสำเร็จรูป ส่วนประกอบอาคารที่ผลิตจากคอนกรีตสำเร็จรูป ที่ใช้สำหรับงานก่อสร้างโครงการอสังหาริมทรัพย์เพื่อการอยู่อาศัย อาคารสำนักงาน โรงแรม อาคารคลังสินค้า และโรงงานอุตสาหกรรม ที่ถือฤกษ์งามยามดีวันที่ 30 ก.ย. 2564 เข้าตลาดหลักทรัพย์ฯ มา โดยในปี 2563 มีรายได้รวม 221.16 ล้านบาท กำไรสุทธิ 13.12 ล้านบาท ปี 2564 มีรายได้รวม 312.44 ล้านบาท กำไรสุทธิ 31.80 ล้านบาท
ล่าสุดปี 2565 มีรายได้รวม 433.98 ล้านบาท กำไรสุทธิ 67.94 ล้านบาท หลัก ๆ มาจากการเพิ่มขึ้นของปริมาณขายแผ่นผนังและแผ่นพื้นคอนกรีตสำเร็จรูปเป็นสำคัญ ขณะที่อัตราส่วนการเพิ่มขึ้นของต้นทุนการขายน้อยกว่าการเพิ่มขึ้นของรายได้จากการขาย ส่งผลให้บริษัทมีอัตรากำไรขั้นต้นเพิ่มขึ้นเป็น 39% เมื่อเทียบกับปี 2564 ที่มีอัตรากำไรขั้นต้นอยู่ที่ 36.37%
สำหรับปี 2566 มีโอกาสเติบโตได้ต่อ รับปัจจัยบวกจาก 1) การฟื้นตัวของภาคอุตสาหกรรมอสังหาริมทรัพย์ในปี 2566 ที่คาดจะมีการเปิดตัวโครงการใหม่สูงสุดในรอบ 10 ปี
2) การขยายกำลังการผลิตเพิ่มอีก 25% ซึ่งปัจจุบันความคืบหน้าของโครงการลงทุนในโรงงานผลิตแห่งใหม่ยังเดินหน้าไปตามแผนงาน โดยเป็นโรงงานผลิตแผ่นคอนกรีตสำเร็จรูป ด้วยระบบการผลิตแบบ Fully Automated เพิ่มกำลังการผลิตอย่างน้อย 1 ล้านตารางเมตร (ตร.ม.) ต่อปี มูลค่าการลงทุน 500 ล้านบาท ซึ่งกำลังการผลิตใหม่ 25% จะเริ่มเข้ามาในไตรมาส 3/2566 และในปี 2567 จะมีกำลังการผลิตเพิ่มขึ้น 100% เป็น 2 ล้านตร.ม.
และ 3) การปรับเพิ่มของต้นทุนแรงงานและต้นทุนวัสดุก่อสร้าง ที่จะส่งผลให้ต้นทุนการก่อสร้างของผู้พัฒนาอสังหาริมทรัพย์ปรับตัวสูงขึ้น ซึ่งทำให้ความต้องการใช้ผลิตภัณฑ์แผ่นคอนกรีตสำเร็จรูป (Precast Concrete) มีแนวโน้มเพิ่มขึ้น เนื่องจากช่วยลดต้นทุน ลดเวลาการก่อสร้าง และลดจำนวนแรงงาน
ปัจจุบัน CPANEL ยังมีกลุ่มลูกค้าหลักเป็นผู้ประกอบการอสังหาริมทรัพย์ รองลงมาเป็นผู้รับเหมาก่อสร้าง และอื่น ๆ ซึ่งล่าสุดบริษัทเซ็นสัญญาลูกค้าที่เป็นผู้ประกอบการอสังหาริมทรัพย์ประเภทแนวราบรายใหญ่ในตลาดหลักทรัพย์ฯ และนอกตลาดหลักทรัพย์ฯ เพิ่มจำนวน 4 ราย มูลค่ารวม 108 ล้านบาท และอยู่ระหว่างการเจรจาเพิ่มเติมอีกหลายราย
หนุนให้บริษัทมีมูลค่างานตามสัญญา (Backlog) จากสัญญาที่ลงนามเรียบร้อยแล้วประมาณ 1,194.10 ล้านบาท คาดว่าจะทยอยรับรู้รายได้ตามคำสั่งซื้อผลิตภัณฑ์จากลูกค้าในช่วงปี 2566 ประมาณ 481.26 ล้านบาท และรับรู้ในปี 2567 ประมาณ 712.84 ล้านบาท ซึ่งจะช่วยหนุนรายได้รวมปี 2566 เติบโตได้ตามแผนที่วางไว้ 10-15%
สำหรับการประเมินมูลค่า (Valuation) ปัจจุบันราคาหุ้น CPANEL ซื้อขายกันที่ P/E ระดับ 24.26 เท่า เทียบกับ P/E ตลาดโดยรวมที่ระดับ 18.74 เท่า ถือว่าราคาซื้อขายสูงกว่าตลาด สอดคล้องกับ P/BV ที่ระดับ 3.63 เท่า ก็สูงกว่าค่าเฉลี่ยตลาดที่ปัจจุบันซื้อขาย P/BV เฉลี่ยที่ 1.55 เท่า